
І. ВЪВЕДЕНИЕ

Настоящият отчет е внесен в Народното събрание в изпълнение на изискванията на чл. 7а от Закона за Защита на конкуренцията. В него са отразени постигнатите резултати в институционалното развитие, основните констатации, изводи и оценки за работата на Комисията за защита на конкуренцията през отчетния период.

Комисията за защита на конкуренцията (Комисията) е независим специализиран държавен орган, чиято основна задача е да гарантира защитата и да създава условия за развитие на конкуренцията и свободната инициатива в стопанската дейност, включително и чрез упражняването на контрол за законосъобразност на разходваните бюджетни средства чрез системата на обществените поръчки. Реализирането на тези цели се постига чрез възложените на Комисията правомощия по прилагане разпоредбите на Закона за защита на конкуренцията (ЗЗК), Закона за държавните помощи (ЗДП), а от месец юли 2006 год. и на Закона за обществените поръчки (ЗОП) и Закона за концесиите (ЗК) и се гарантира чрез  създаването и спазването на правила за поведение на всички субекти, имащи отношение към развитието на пазара, включително и органите на изпълнителната власт и местно самоуправление, които с решенията си също биха могли да създадат условия за ограничаване или нарушаване на конкуренцията. 
С приемането на Закон за изменение и допълнение на Закона за обществените поръчки (обн., ДВ, бр. 37 от 2006 г., в сила от 01.07.2006 г.) и Закон за концесиите (обн., ДВ бр. 36 от 2006 г., в сила от 01.07.2006 г.), на Комисията за защита на конкуренцията са възложени нови правомощия, съгласно които пред КЗК подлежат на обжалване относно тяхната законосъобразност всяко решение, действие или бездействие на възложителите в процедура за възлагане на обществена поръчка до сключването на договора или на рамковото споразумение, а също и всяко решение, действие или бездействие на орган, на комисията или на длъжностно лице в процедурата по предоставяне на концесия.
Във връзка с пълноправното членство на Република България в Европейския съюз, считано от 01.01.2007 г. изключителна компетентност да разглежда уведомленията и да извършва оценка за допустимост на предоставяните от Република България държавни помощи има Европейската комисия, поради което функциите на Комисията по отношение на тях към момента са отпаднали. Съгласно приетия през 2006 г. нов Закона за държавните помощи /обн. ДВ бр. 86 от 24.10.2006 г./ органите на изпълнителната власт в България, в лицето на министъра на финансите, имат правомощия, свързани само с наблюдението, прозрачността и координацията на държавните помощи на национално, областно и общинско равнище, с изключение на схеми на помощ или индивидуални помощи в областта на земеделието и рибарството. Той осъществява и наблюдението, координацията и взаимодействието с Европейската комисия в областта на държавните помощи,  наблюдава проектите за нови и измененията на съществуващите помощи за съответствие с провежданата в Европейската общност и в Република България политика в тази област. 
В изпълнение на правомощията си по ЗЗК Комисията приема решения, с които установява наличието или липсата на нарушения по ЗЗК, издава разрешения за концентрации на стопанска дейност, за индивидуални и групови освобождавания от забраната за споразумения и съгласувани практики, извършва секторни анализи, предлага на компетентните органи на изпълнителната власт и на местно самоуправление да отменят нормативни актове, издадени в нарушение на този закон. Разпоредбите на нормативни актове, които предстоят да бъдат приети по съответния ред също често са обект на анализ за съответствието им със ЗЗК и ЗДП, за което Комисията приема становища. 
През 2006 г. Комисията за защита на конкуренцията (Комисията) е образувала общо 347 производства, от които 91 по Закона за обществените поръчки (ЗОП), 46 - по Закона за държавните помощи (ЗДП) и 210
 по Закона за защита на конкуренцията (ЗЗК). До края на 2006 г. няма образувани производства по Закона за концесиите (ЗК).
От общия брой производства, по реда на ЗЗК
 , 10 са  образувани по реда на чл. 36, ал. 1, т. 3 (собствена инициатива), 186  по реда на чл. 36, ал. 1, т. 1 и т. 2 по молба на заинтересувани лица с твърдения за извършени нарушения по закона или уведомления, свързани с искане за разрешаване на концентрация на стопанска дейност (чл. 24 от ЗЗК), за освобождаване от забраната за картелни споразумения (чл. 9 от ЗЗК), за допускане уеднаквени общи условия, както и по искане за становище на КЗК за съответствието на нормативен акт със ЗЗК и ЗДП, 3  по реда на чл. 36, ал. 1, т. 3 от ЗЗК (по искане на прокурор) и 11 по върнати решения на КЗК от ВАС за ново разглеждане и произнасяне от Комисията

В периода, който обхваща отчета, са проведени общо 508 заседания, за които са съставени съответните протоколи и са приети същия брой определения и решения. С 342 от тях, Комисията се е произнесла по същество в рамките на съответното производство по ЗЗК, ЗДП, ЗОП или е наложила глоба на физически лица за непредоставяне на информация. 72 са актовете (решения или определения), с които КЗК се е произнесла по други въпроси от нейната компетнтност, като приемане на решение за образуване на производство, назначаване на експертиза, приемане изменение на УП на КЗК, конституиране на страни и др. 6 е броят на определенията по ЗОП, по искане за налагане на временна мярка “спиране на производство по обжалвана обществена поръчка” по реда на ЗОП и едно е свързано с осъществен контрол за изпълнение от дружество на поставени му с решение на КЗК изисквания при осъществяване на стопанска дейност. 

С приетите през 2006 год. решения, Комисията е наложила глоби и имуществени санкции, с общ размер 4 048 600 лева.

От общият брой приети от КЗК решения и определения (342), в които КЗК се е произнесла по същество или е наложила глоба за непредоставяне на информация, 234 са свързани с правомощията на Комисията по прилагане на ЗЗК.

ІІ. ЗАБРАНЕНИ СПОРАЗУМЕНИЯ, РЕШЕНИЯ И СЪГЛАСУВАНА ПРАКТИКА

1. Образувани производства

 През 2006 год. в Комисията са образувани 8 производства
, които имат за предмет установяване наличието или липсата на нарушение по чл. 9 от ЗЗК или съдържат искане за освобождаване от забрана по чл. 11 от ЗЗК, като 5 от тях са по писмена молба на лицата, чиито интереси са засегнати или застрашени от нарушението, 1 е образувано в изпълнение на решение на ВАС и 1 по писмено уведомление, подадено на основание чл. 11 от ЗЗК. 

2. Постановени решения

За същия период Комисията постанови  общо 9 решения
, като 5 от тях са по производства, образувани през 2005 г. и 3 по образувани през 2006 г., от които:

а/   на основание чл. 55, ал. 1, т. 1 от ЗЗК, Комисията е установила извършеното нарушение и нарушителя и е определила вида и размера на санкцията, предвидени в закона – 2 решения;

б/    на основание чл. 55, ал. 1, т. 3 и т. 4 от ЗЗК, Комисията е установила, че не е извършено нарушение по закона или е обявявила, че липсват основания за налагане на забраната по чл. 9 от ЗЗК – 3 решения;

в/   на основание чл. 55, ал. 1, т. 10 от ЗЗК, Комисията е прекратила производствата поради оттегляне на молбата или искането – 1 решение;

г/ на основание чл. 55, ал. 1, т. 5 във връзка с чл. 12, ал. 2 и чл. 13, ал. 1 от ЗЗК, Комисията е освободила от забраната по чл. 9 от ЗЗК нотифицирания договор за определен срок – 1 решение;

д/ на основание чл. 55 ал. 1, т. 6 от ЗЗК, Комисията забранява споразумението – 1 решение

е/ на основание чл. 55, ал. 1, т. 10 от ЗЗК, Комисията е прекратила производството поради оттегляне на молбата или искането – 1 решение
3. Наложени имуществени санкции

За извършени нарушения по чл. 9 ЗЗК, Комисията наложи 5 имуществени  санкции, с общ размер 640 000 лева, съответно на:

· на “Диаджео Брандс Би Ви” (“Гинес Юнайтид Дистилърс енд Винтнърс Амстердам Би Ви”)- за извършено нарушение по чл.9, ал. 1, т. 2, в размер на 200 000 лева; 

· на “Джъстерини енд Брукс Лимитид”- за извършено нарушение по чл.9, ал. 1, т. 2, в размер на 200 000 лева;
· на “Ар енд Ей Бейли енд Ko” - за извършено нарушение по чл.9, ал. 1, т. 2, в размер на 200 000 лева;
· на Дружество за колективно управление правата на продуцентите на звукозаписи и видеозаписи и артистите-изпълнители “ПРОФОН” -  за извършено нарушение по чл. 9, ал. 1, т. 1, т. 4 и т. 5 от ЗЗК в размер на общо 30 000 лева;

· на “Глаксосмитклайн” ЕООД и “Агроинженеринг-90” ЕООД – общо 10 000 лв. за нарушаване забраната по чл. 12, ал.2 от ЗЗК

С решение по чл. 12, ал.1, т. 2  КЗК забрани  споразумението между производител на шлака и производител на шлаков цимент. Споразумението представлява дългосрочен договор – 20 години с клауза за доставка на цялото произведено количество шлака от “Кремиковци” АД на производителя на цимент “Цемеко”, новосъздадено дружество с предмет на дейност производство на шлаков цимент. “Кремиковци” АД  е единствения доставчик на шлака на територията на България. Вносът на шлака е икономически неизгоден поради високите транспортни разходи.

Споразумението оказва влияние върху два вертикално свързани продуктови пазари – този на шлаката, чиято доставка е предмет на споразумението, и този на шлаковия (доменен) цимент, за чието производството шлаката е основна суровина за останалите производители на цимент.

След анализ КЗК прецени, че в резултат на споразумението е твърде вероятно да се достигне до заместване на досегашната олигополна структура на пазара на шлаков цимент (с четирима участника) с фактически монопол на новия участник на пазара. Определените в договора количества шлака  ангажират целия капацитет на доставчика в дългосрочна перспектива, което би довело до лишаване от суровина на останалите циментови заводи, което ще се отрази в съответно намаление на производството на шлаков цимент или увеличение на цените му. Или се  създават условия за премахване на конкуренцията по отношение на значителна част на пазара на производство на шлаков цимент.

Брой образувани производства и постановени решения по Глава трета “Забранени споразумения, решения и съгласувана практика” от ЗЗК за периода 2001-2006 година

образувани производства постановени решения


През отчетния период броят на образуваните производства и на постановените решения е по-малък от предходните години, което се държи до голяма степен на съществуващата фактическа и правна сложност на проучванията, а също и на приетият от Комисията подход при образуването на производства по чл. 9 от ЗЗК, съгласно който още в рамките на предварителния контрол Комисията си е поставила за задача да събере достатъчно основания за образуване на производства по Глава трета от ЗЗК. Този начин на работа беше възприет след задълбочен анализ на практиката в Комисията, който показа, че са налице значителни трудности при събирането на доказателствата по образувани производства, тъй като към този момент страните са уведомени за разследването и взимат мерки за укриване на осъщественото от тях поведение.

С цел повишаване ефективността при  разкриването и предотвратяването на така наречените “картелни споразумения”, Комисията започна изграждането на Форенсик лаборатория,  с пълно софтуерно и хардуерно оборудване, с помощта на която ще може по-ефективно да осъществява правомощията си по  чл. 41 а от ЗЗК. Чрез Форенсик лабораторията Комисията ще е в състояние да изземва и да обработва документи, доказващи наличие на забранени споразумения на пазара, които се съхраняват на електронен носител, както и да изпълнява задълженията си по прилагане на европейското антитръстово законодателство във връзка с оказване на съдействие от страна на Комисията на конкурентните органи на другите страни – членки и Европейската комисия.
ІІІ. МОНОПОЛНО И ГОСПОДСТВАЩО ПОЛОЖЕНИЕ

1. Образувани производства

През периода 2006 г.  в Комисията са образувани общо 25 производства
, които имат за предмет установяване наличието или липсата на извършени нарушения по Глава четвърта “Злоупотреба с монополно и господстващо положение” на ЗЗК. От тях 18 са по молба на заинтересовани лица, 2 по собствена инициатива, 1 по искане на прокурор и 3 по върнати решения на Комисията от ВАС за ново произнасяне.

2. Постановени решения

През същия период Комисията постанови обща 27 решения
, като 19 от тях са по производства, образувани през 2005 г. и 8 - по образувани през 2006 г. С тях:

а/   на основание чл. 55, ал. 1, т. 1 от ЗЗК, Комисията е установила извършеното нарушение и нарушителя и е определила вида и размера на санкцията, предвидени в закона - 13 решения;

б/   на основание чл. 55, ал. 1, т. 3 и т. 4 от ЗЗК, Комисията установява, че не е извършено нарушение по закона – 14 решения; 

в/   на основание чл. 55, ал. 1, т. 10 от ЗЗК, Комисията е прекратила производството поради оттегляне на молбата или искането, както и когато не е компетентна да се произнесе – 3 решения;

г/ на основание чл. 7, ал. 1, т. 4 ЗЗК във връзка с чл. 18 от ЗЗК, Комисията е приела решение да обжалва нормативен акт на орган на местно самоуправление,
 тъй като някои от неговите разпоредби водят до създаване на господстващо положение – 1 решение
3. Наложени имуществени санкции

Общият размер на наложените санкции за нарушение на забраната по чл. 18 от ЗЗК е 1 989 000 лв.

През периода са наложени санкции:

· за нарушение по чл. 18, размер на  420  000 лв. – 5 решения. Санкциите са наложени на “БТК” АД (с две решения), “Екопак България” АД, “Адис ЕООД”и Динел” ЕООД

· за нарушение по чл. 18, т. 1, в размер на 662 000 лв. – 8 решения. Санкциите са наложени на “БТК” АД (с две решения), “Албена автотранс” ЕАД, “Булгаргаз” ЕАД, “Обреден дом Русе” ЕООД, “Пристанище Видин”

· за нарушение по чл. 18, т. 2, в размер на  200 000 лв. – 1 решение. Санкцията е наложена  на “БТК” АД

· за нарушение по чл. 18, т. 3, в размер на 257 000 лв. – 4 решения. Санкциите са наложени на ИА “Пътища”, “Булгаргаз” ЕАД, “Обреден дом Русе” ЕООД

· за нарушение по чл. 18, т. 5, в размер на 450 000 лв. – 5 решения Санкциите са наложени на “Албена автотранс” ЕАД, “Екопак България” АД, “БТК” АД, “Адис ЕООД и “Курило метал” АД.
Едни от най-често срещаните нарушения на чл. 18 от ЗЗК са в областта на телекомуникациите, което се дължи до голяма степен на обстоятелството, че в този сектор на икономиката дълго време “БТК” АД имаше монополно положение. Проведената либерализация на пазарите в тази област доведе до навлизане на много нови участници и естествено поведението на доскоро единственият оператор е предмет на много критики.  

През отчетния период Комисията е постановила няколко решения във връзка с поведението на това дружество на пазарите, на които то участва, като особен интерес представлява решението, с което КЗК установи, че “БТК” АД злоупотребява с господстващото си положение, като прилага стратегия на ценова преса при предоставяне на необвързан достъп до абонатната линия при предоставяне на широколентови ADSL услуги.  Анализът показа, че “БТК” АД има квази монополно положение на пазара на едро, тъй като няма реална алтернатива на разгърнатата му фиксирана мрежа, и злоупотребява чрез  ценова преса, като прилага за необвързания достъп до абонатната линия  по-високи цени на едро на  алтернативните оператори, отколкото цените на дребно прилагани от него на собствените му  абонати. В резултат на това поведение, новонавлизащите оператори губят търговския си интерес да се конкурират с “БТК” АД при предоставянето на услуги на дребно на крайни абонати.
 Наложената от “БТК” АД ценова преса, като форма на злоупотреба, се разпростира върху цялата територия на Република България и създава реални бариери за навлизане на оператори на далекосъобщителните пазари на предоставяне на услуги на широколентов пренос на данни и фиксирана гласова услуга чрез достъп до абонатната линия. По този начин конкурентните на “БТК” АД са възпрепятствани да изградят собствена абонатна мрежа, базирана на медната инфраструктура на “БТК” АД и да предлагат чрез нея аналогични на предлаганите от “БТК” АД фиксирани гласови и широколентови услуги. Чрез тази търговска и ценова политика, “БТК” АД излага на риск създаването и развитието на конкурентна среда в наскоро либерализирания телекомуникационен сектор, което води до ограничаване на избора на услуги за крайните потребители. 

Брой образувани производства и постановени решения по Глава четвърта “Монополно и господстващо положение” от ЗЗК за периода 2001-2006 година

През отчетния период приблизително се запазва броят на постановените решения. Заявената от КЗК политика  за водене на по-ефективна и рестриктивна санкционна политика по отношение на нарушителите, която да има превантивен ефект и да спомага за нормалното функциониране на пазара, е осъществена в голяма степен и чрез повишаване броя и размера на наложените имуществени санкции, които през 2006 год. надвишават около два пъти  тези, наложени от КЗК през 2005 год. 

ІV. КОНЦЕНТРАЦИЯ НА СТОПАНСКАТА ДЕЙНОСТ

1. Образувани производства

През 2006 г. в Комисията са образувани 60 производства, от които 58 на основание чл.36, ал.1, т.2 ЗЗК по искане за издаване на разрешение за осъществяване на концентрация по чл. 21, ал. 1 ЗЗК, 1 на основание чл.36, ал.1, т.3 ЗЗК по решение на Комисията и 1 по писмена молба на лице.  

2. Постановени решения

През 2006 г. Комисията постанови 54 решения
, от които 4 по производства, образувани през 2005 г. и и от които: (5 от тях по производства, образувани през 2005 г. и 50 - по образувани през 2006 г.)  от които:

а/ на основание чл. 55, ал. 1, т. 3, във връзка с чл. 27, ал. 2, т. 2 от ЗЗК, Комисията обявява, че сделката не попада в обхвата на чл. 24 ЗЗК, тъй като не е налице концентрация на стопанската дейност по смисъла на чл.21 ЗЗК или е под прага, предвиден в чл. 24, ал.1 ЗЗК – 4 решения.

б/ на основание чл. 55, ал. 1, т. 3 от ЗЗК, Комисията приема, че няма извършено нарушение по чл. 24, ал. 1 от ЗЗК – 1 решение.

в/ на основание чл. 55, ал. 1, т. 9, във връзка с чл. 28, ал. 1 и ал. 2 ЗЗК, Комисията разрешава концентрация на стопанска дейност – 49 решения.

С две от решенията са наложени допълнителни ограничителни изисквания по чл.28, ал.3 ЗЗК пряко свързани с осъществяването на двете концентрации, с цел запазване на ефективната конкуренция на съответните засегнати пазари.

Със свое решение КЗК разреши извършването на концентрация на стопанска дейност под формата на придобиване от страна на “Ялос Холдингс (Овърсийз) Лимитид” - Кипър на 100 % от капитала на “Иваглас Менифекчърърс Лимитид” - Кипър, което дружество от своя страна е едноличен собственик на капитала на “Ново стъкло” ЕАД, гр. Нови Пазар. Наложено е условието “Ново стъкло” ЕАД да преустанови дейността си по производството на стъклен амбалаж. 

КЗК разреши концентрацията на стопанска дейност, чрез закупуване на 95% от капитала на “Бояна Филм” ЕАД, София от страна на “Ню Имидж България” ЕООД, София, при спазването на следните ограничителни изисквания:

- за период от 5 (пет) години, считано от влизане в сила на настоящото решение, “Бояна Филм” ЕАД, както и “Ню Имидж България” ЕООД да не кандидатстват за държавно подпомагане по смисъла на глава пета от Закона за филмовата индустрия. 

- за същия петгодишен период, “Ню Имидж България” ЕООД (респ. “Бояна филм” ЕАД), да запази правата, които притежава върху павилионните площи, използвани преди концентрацията от “Ню имидж България” ЕООД, като павилионните площи, с които “Бояна филм” ЕАД разполага към настоящия момент и тези които ще бъдат изграждани в изпълнение на инвестиционната програма, бъдат предоставяни и на други продуценти при пазарни условия. 

- “Ню имидж България” ЕООД да изпълни поетите ангажименти в инвестиционния план към Договора за приватизационна продажба на акции в обема и сроковете, посочени в него. 

За изпълнение на горепосочените изисквания, на лицата, предвидени по закон е вменено задължение да уведомят Комисията за изпълнението им като представят съответни доказателства.

3. Наложени имуществени санкции

През горепосочения период Комисията не е установила извършени нарушения по Глава шеста от ЗЗК и в тази връзка не е наложила имуществени санкции. 

4. Икономически сектори, в които са осъществени концентрации на стопанска дейност през 2006 г.
 

· Далекосъобщения - 9 броя

· Финансов сектор /вкл. банкови услуги, застрахователни услуги и др./- 6 бр. 

· Фармация – 4 броя

· Металургия /вкл. търговия с метали/ – 4 броя 

· Химическа промишленост – 3 броя

· Енергетика – 3 броя

· Хранително-вкусова промишленост – 2 броя 

· Транспорт – 2 броя 

· Нефтохимическа промишленост /вкл. търговия с нефтохимически продукти/ - 2 броя

· Месопреработвателна промишленост – 1 бр.

· Стъкларска промишленост – 1 бр.

· Медии - 1 брой

· Други - 11 броя

Брой образувани производства и постановени решения по Глава шеста “Концентрация на стопанска дейност” от ЗЗК за периода 2001-2006 г. 

След временното намаляване броя на образуваните производства по Глава шеста от ЗЗК през 2003 г., в сравнение с предходната година, дължащо се на направените със Закона за изменение и допълнение на Закона за защита на конкуренцията промени в критериите за възникване на задължение за предварително уведомяване, от 2004 г. до сега се наблюдава тенденция на значително увеличаване на техния брой. 

Видно от графиката, през отчетния период тази възходяща тенденция продължава, както по отношение на образуваните производства, така и при постановените решения. Същевременно през периода 2005-2006 г. се очертава тенденция на изпреварване броя на образуваните производства спрямо постановените решения за съответната година. Това обстоятелство се дължи на факта, че в края на отчетните периоди са постъпили уведомления за концентрация на стопанска дейност, по които е било образувано производство и които са били обект на оценка и вземане на решение от страна на КЗК през следващата календарна година.

През 2006 год. с Протокол № 135/27.04.2006 г., Комисия за защита на конкуренцията прие Указания за прилагане на глава шеста на ЗЗК. Целта на тези Указания е да разяснят някои понятия, съдържащи се в ЗЗК и Методиката за проучване и определяне положението на предприятията на съответния пазар /Методиката/, както и да пояснят определени процедурни и практически въпроси по приложението на глава шеста „Концентрация на стопанска дейност” от ЗЗК. Указанията са разработени въз основа на практиката на Комисията като са цитирани някои европейски норми и решения на ЕК, които могат да се имат предвид при оценката на концентрациите на националния пазар. 

При бъдещи изменения на ЗЗК и с оглед присъединяването на България към ЕС от 1 януари 2007 г., тези Указания се очаква да бъдат доразвивани и адаптирани към актуалната национална и европейска уредба и практика в областта на концентрациите.

През отчетния период експерти от Дирекция “Концентрации и секторни анализи” проведоха предварителни консултации по молба на участници в предстоящи концентрации, с оглед подготовката на уведомления в съответствие с изискванията на чл. 26, ал.1 от ЗЗК и на Методиката
V. НЕЛОЯЛНА КОНКУРЕНЦИЯ

1. Образувани производства 

През посочения период в Комисията са образувани 85производства
, имащи за цел да установят наличието или липсата на нарушение по Глава седма от ЗЗК – “Нелоялна конкуренция”. От тях 71 са по писмена молба на лицата, чиито интереси са засегнати или застрашени от нарушение на ЗЗК, 5 по собствена инициатива, 2 по искане на прокурор и 6 са върнати от ВАС решения на КЗК за ново произнасяне.

2. Постановени решения 

През периода Комисията постанови 98 решения
 (38 от тях по производства, образувани през 2005 г. и 60 - по образувани през 2006 г.)  , от които:

а/ на основание чл. 55, ал. 1, т. 1 ЗЗК, Комисията установява извършеното нарушение и нарушителя – 35 решения.

б/ на основание чл. 55, ал. 1, т. 3 ЗЗК Комисията установява, че не е извършено нарушение по закона  - 53 решения;

в/ на основание чл.55, ал. 1, т. 10 ЗЗК, Комисията прекратява производството по преписката – 10 решения.

3. Наложени имуществени санкции

Общият размер на наложените санкции
 за нарушения по Глава седма “Нелоялна конкуренция” от ЗЗК е 1 390 600 лева.

Имуществените санкции,  наложени за извършени нарушения по Глава седма “Нелоялна конкуренция” ЗЗК, са както следва:

· по чл. 30 – 10 решения – общ размер 247 000 лева;

· по чл. 31 – 7 решения – общ размер 252 000 лева;

· по чл. 32 – 6 решения – общ размер 43 000 лева;

· по чл. 33 – 24 решения – общ размер 510 600 лева;

· по чл. 34 – 10 решения   - общ размер 238 000 лева.

· за неизпълнение на решение на КЗК във връзка с извършено нарушение по чл. 33 – 100 000 лева.

4. Най-чести нарушения

Най-честите нарушения в областта на нелоялната конкуренция са свързани с имитация на стоките или услугите на конкурентите – чл. 33 ЗЗК и нелоялно привличане на клиенти по смисъла на чл. 34 ЗЗК. 

Брой образувани производства и постановени решения по Глава седма “Нелоялна конкуренция” от ЗЗК за периода 2001-2006 г. 

VІ. ПРОИЗВОДСТВА ПО ЧЛ. 7, АЛ. 1, Т. 3 И Т. 4  ОТ ЗЗК 
Съгласно чл. 7, ал. 1, т. 3 и т. 4 от ЗЗК Комисията предлага на компетентните органи на изпълнителната власт и на местното самоуправление да отменят нормативни актове, издадени в нарушение на ЗЗК и приема решения за обжалване пред компетентния съд административни актове и решения, които противоречат на ЗЗК. 

1. Образувани производства 

През отчетния период в Комисията са образувани 15 производства
, имащи за цел да установят наличието или липсата на поведение, осъществено от органите на изпълнителната власт и на местното самоуправление, което изрично или мълчаливо предотвратява, ограничава или нарушава конкуренцията в страната. От тях 13 са по писмена молба на лицата, чиито интереси са засегнати или застрашени от нарушение на ЗЗК, 1 - по собствена инициатива и 1 – по върнато от ВАС решение за ново произнасяне на Комисията.

2. Постановени решения 

Комисията постанови 17 решения
, със 7 от които се е произнесла по производства, образувани през 2005 г. и с 10 - по образувани през 2006 г.,  , от които:

а/ на основание чл. 7, ал. 1, т. 4 от ЗЗК във връзка с чл. 2, ал. 1, т. 2 от ЗЗК Комисията приема да обжалва пред ВАС съответния административен акт -  5  решения;

б/ на основание чл. 55, ал. 1, т. 1 във връзка с чл. 2, ал. 1, т. 2, във връзка с чл. 7, ал. 1, т.3 и т. 8 от ЗЗК, Комисията предлага на съответния орган да отмени или измени нормативни актове, издадени в нарушение на ЗЗК – 1 решение;

в/ на основание чл. 55, ал. 1, т. 3 от ЗЗК във връзка с чл.2, ал. 1, т. 2 Комисията приема, че няма извършено нарушение от орган на изпълнителната власт/местно самоуправление – 5 решения;

г/ на основание чл. 48, ал. 2, т. 3 от ЗЗК във връзка с чл. 33, ал. 2 от ЗАНН, Комисията прекратява образуваното производство –  7 решения.
д/ на основание чл. 55, ал. 1, т. 1 и т. 11 и чл. 7, ал. 2, т. 2 във връзка с чл. 2, ал. 1, т. 2 от ЗЗК, Комисията установява че действията на орган на изпълнителната власт противоречат на ЗЗК и му указва да предприеме необходимите мерки – 1 решение.
В изпълнение на правомощията си по чл. 7, ал. 1, т. 4 от ЗЗК Комисията за защита на конкуренцията е обжалвала пред компетентния съд пет административни акта, за които е приела че създават реална възможност от увреждане на конкуренцията, а именно: решение на Общински съвет Варна (решение №67/2006 г. на КЗК), решение на Агенция по приватизация (решение № 43/2006 г. на КЗК), заповед на Министъра на земеделието и горите (решение №52/2006 г.), решение на Общински съвет Свищов, Правилника за организация и дейност на ОП “Гробищни паркове”, издаден от Столичен общински съвет.

VІІ. СТАНОВИЩА НА КОМИСИЯТА (ПРОИЗВОДСТВА ПО ЧЛ. 7, АЛ. 1, Т. 7 ОТ ЗЗК)
През 2006 г. са образувани общо 33 производства
, по които КЗК е упражнила правомощията си по чл. 7, ал. 1, т. 7 (други искания по този закон) от ЗЗК като е изразила становище.

26 от тях са образувани по постъпили искания от държавни органи за съгласуване съответствието на проекти на нормативни актове, решения, договори и др. със ЗЗК, 3 – по писмена молба на лица, на които със закон е вменено задължението да съгласуват с КЗК предлаганите от тях общи условия на потребителите, 3- по собствена инициатива и 1- по молба на юридическо лице, съдържаща твърдение за противоречие на нормативен акт с правилата, установени в ЗЗК.
През 2006 г. с решения КЗК е приела общо 31 становища, като в 19 от случаите КЗК е направила препоръки по проектите на:
- Закон за изменение и допълнение на Закона за енергетиката;

- Закон за изменение и допълнение на Закона за обществените поръчки;

- Закон за изменение и допълнение на Закона за приватизация и следприватизационен контрол;

- Закон за Централния професионален регистър на физическите и юридическите лица, извършващи строителство;

- Закон за електронните съобщения;

- два Закона за изменение и допълнение на Закона за камарите на архитектите и инженерите в инвестиционното проектиране;

- Постановление на Министерския съвет за изменение и допълнение на Наредбата за възлагане на малки обществени поръчки;

- Постановление на Министерския съвет за приемане на Правилник за прилагане на Закона за обществените поръчки;

- Постановление на Министерския съвет за приемане на Правилник за прилагане на Закона за концесиите;

- Закон за изменение и допълнение на Закона за радиото и телевизията;

- Закон за държавните помощи;

- Решение на Министерски съвет за одобрение на Многостранното споразумение за установяване на Общоевропейско авиационно пространство;

- Решение на Министерски съвет за даване право на “Ел Би Булгарикум” ЕАД при сключване на договори с чуждестранни партньори за производство на кисело мляко да използва името “България” в наименованието на продукта;

- Закон за изменение и допълнение на Закона за насърчаване на инвестициите;

- Годишен доклад за 2005 г. на Комисията за регулиране на съобщенията;

- Общи условия на договора за предоставяне на част от универсална пощенска услуга „пощенски парични преводи”;

- Закон за изменение и допълнение на Закона за експортното застраховане.

VІІІ. ПРОИЗВОДСТВА ПО ЧЛ. 7, АЛ. 1, Т. 5 ОТ ЗЗК - СЕКТОРНИ АНАЛИЗИ

През 2006г. в Комисията за защита на конкуренцията бе изготвен секторен анализ на конкурентната среда при производството, търговията на едро и на дребно с фармацевтични стоки. 
Секторният анализ е подготвен на основание Закона за защита на конкуренцията (ЗЗК), Основните насоки при извършване на секторни анализи по реда на чл.7, ал.1, т.5 от ЗЗК, Методиката за извършване на проучване и определяне на пазарното положение на предприятията на съответния пазара, както и решенията на КЗК относно подготовката на секторен анализ на тези три взаимосвързани пазари.
С Решение № 303 от 14.12.2006г. по преписка с КЗК № 247/2005г., Комисията за защита на конкуренцията прие изготвения секторен анализ.

Анализът обхваща периода 2002-2005 година и е акцентиран върху оценката на конкурентната среда по веригата производство и търговия с лекарства. В него е проследено влиянието върху конкуренцията, което оказват търсенето и предлагането на лекарства на българския пазар, състоянието и тенденциите в развитието на съответните пазари на производството и търговията на едро и на дребно с лекарства, хоризонталната консолидация в анализираните сектори, както и вертикални връзки по фармацевтична верига.
В трите сектора стопанските оператори са многобройни, а основните участници-конкуренти демонстрират трайно и осезаемо присъствие на съответните пазари. Пазарните дялове, дори на големите предприятия по фармацевтичната верига, не индикират наличие на господстващо положение по смисъла на Закона за защита на конкуренцията. 
В разработката се анализира ефекта от структурните изменения в съответните пазари. В тази връзка се констатира, че въпреки някои прояви, ограничаващи свободната инициатива в стопанската дейност, съответните пазари на производство на лекарства за хуманната медицина и на продажбите им в аптечната мрежа функционират в условията нормална конкурентна среда. Пазарът на дистрибуция на лекарства е сравнително конкурентен, със средно ниво на концентрация, но при последващи консолидации в сектора би могло да се очаква ограничаване възможността за навлизане на нови предприятия - конкуренти. 
Открояват се специфичните проблеми пред конкурентната среда, включително и от практиката на Комисията за защита на конкуренцията през анализирания период. Основен проблем е отсъствието на документ, определящ националната лекарствена политика и създаващ реални условия за развитие на фармацевтичния пазар. Въпреки наличието на мащабна нормативна уредба на отношенията в анализираните сектори са налице вътрешни противоречия, които дават отпечатък върху състоянието и краткосрочните тенденции за развитие на фармацевтичния пазар.
В разработката се извеждат специфични проблеми относно конкурентното поведение и среда в анализираната верига и изводи за отделните сектори. 
Въз основа на констатациите и изводите, направен в анализа, в началото на 2007г., КЗК, по своя инициатива, образува две производства срещу дистрибутори на лекарства за установяване евентуални нарушения на антитръстовите правила от конкретни стопански субекти.
С оглед информиране на обществеността и предотвратяване на бъдещи нарушения на конкурентната среда в анализираните релевантни пазари на производството, търговията на едро и търговията на дребно с лекарства, приетият анализ (без данните, представляващи защитена със закон тайна) е предоставен за ползване в библиотеката на КЗК и е публикуван на официалната Интернет страница на Комисията.
Съгласно протоколно решение на КЗК № 435/14.12.2006г., копие от решението, с което е приет секторният анализ е изпратено на Министерството на здравеопазването, Народното събрание и Изпълнителна агенция по лекарствата.

ІХ. НАЛОЖЕНИ ГЛОБИ И ИМУЩЕСТВЕНИ САНКЦИИ

През 2006 г., със свои решения КЗК е наложила имуществени санкции за извършени нарушения и глоби на физически лица за непредоставяне на информация и за осъществено от тях съдействие за извършване на нарушения по ЗЗК с общ размер 4 048 600 лева.
Размера на глоби на физически лица е 29 000 лева.

За същия период са наложени санкции на предприятия по смисъла на ЗЗК, в размер на 4019600лева.

Общият размер на наложените от КЗК санкции и глоби през 2006 г. е нараснал спрямо предходната година , когато е бил 2529500 лв. 

Общ размер на имуществените санкции и глобите, наложени по ЗЗК през периода 2001-2006 година.
[image: image5.emf]504 800

355 500

1 558 000

2 818 500

2 529 500

4 048 600

0

500 000

1 000 000

1 500 000

2 000 000

2 500 000

3 000 000

3 500 000

4 000 000

4 500 000

2001 2002 2003 2004 2005 2006

общ размер на имуществени санкции и глоби


Х. ПРОИЗВОДСТВА ПО ИЗПЪЛНЕНИЕ НА ВЛЕЗЛИ В СИЛА РЕШЕНИЯ

Комисията изпълнява влезлите в сила решения по реда на Данъчно осигурителния процесуален кодекс (ДОПК), по който тя е взискател по държавните вземания за имуществени санкции и глоби.
По 49 влезли в сила решения на Комисията през 2006 г. са наложени имуществени санкции и глоби в общ размер 1 685 000.00 лв. и са образувани 8 висящи изпълнителни производства по реда на ДОПК.

Погасени чрез доброволно изпълнение са задължения в размер на 769 096.85 лв., а чрез принудително изпълнение са събрани 36 733.67 лв. или общо 805 830.52 лв.

Висящите производства пред публичните изпълнители са 42 изпълнителни производства за 510 500.00 лв, а в процес на доброволно изпълнение са 35 покани за доброволно изпълнение за 523 160.00 лв.

ХІ. ДЕЙНОСТ ПО ПРОЦЕСУАЛНОТО ПРЕДСТАВИТЕЛСТВО НА КОМИСИЯТА ПРЕД ВЪРХОВНИЯ АДМИНИСТРАТИВЕН СЪД

От постановените през 2006 г. общо 313 решения, 97 са обжалвани пред Върховния административен съд.

Върховният административен съд през 2006 г. е издал 223 решения по жалби, подадени срещу решения на Комисията, от които:

- по решения на Комисията от 2006 г - 31 бр.,

- по решения на Комисията от 2005 г - 124 бр.,

- по решения на Комисията от 2004 г - 54 бр.,

- по решения на Комисията от 2003г. – 13 бр.
- по решения на Комисията от 2002г. – 1 бр.

От постановените през 2006 г. решения на ВАС:

- 148 решения на Комисията са оставени в сила; 

- 11 върнати за ново разглеждане от Комисията;
- 18 решения на Комисията са отменени.
- 13 решения са частично отменени и върнати за ново разглеждане от Комисията;
Комисията е участвала, чрез процесуален представител в 356 съдебни заседания на ВАС, от които 231 пред тричленен състав и 125 пред петчленен състав.
ХІІ. СЪТРУДНИЧЕСТВО С ДРУГИ ИНСТИТУЦИИ

През отчетния период Комисията за защита на конкуренцията, като независим специализиран орган, положи усилия и задълбочи сътрудничеството си с други държавни органи и бизнес организации, в съответствие със сферите им на дейност.

Бяха сключени безсрочни споразумения за сътрудничество между КЗК, “Ай Ем Ес България” ЕООД и “Пи пи енд ай ти консултинг” ООД, във връзка с правомощията на Комисията по извършване на секторни анализи и прилагане на разпоредбите на Закона за обществените поръчки. Беше извършена и подготовката, необходима за сключване на споразумения за сътрудничество с Агенцията по обществени поръчки и Прокуратурата на Република България.

Целта на споразуменията е да подпомогнат взаимодействието между страните по тях, във връзка с изпълнение на дадените им правомощия и целите за които са създадени, както и постигане на по-ефективно и прозрачно правоприлагане. 

Сътрудничеството ще се осъществява основно в посока на разширяване на обмена на информация между институциите, съответно между КЗК и организациите и в рамките на процеса на прилагане на националното, а за в бъдеще и на европейското законодателство. 
В съответствие с набелязаните в тези и действащите от предходни години 20 споразумения, през изминалата година беше осъществен периодичен обмен на информация, предоставяне на публикации и експертни консултации, относими към областите на дейност на съответните институции. Тези форми на съвместна дейност следва да се оценят като полезни за създаване на условия за разширяване на конкуренцията и свободната инициатива в стопанската дейност. В перспектива това  ползотворно сътрудничество и взаимодействие следва да се разгръща.

През 2006 особено внимание беше отделено на задълбочаване сътрудничеството с регулаторните органи, чиито сфери на дейност са тясно свързани с развитието на конкурентната среда в сферата на комуникациите. Така през 2006 г. се проведе съвместен семинар между представители на КЗК, КРС и Държавна агенция за информационни технологии и съобщения. Целта на мероприятието беше администрациите на трите държавни органа да обменят необходимата специализирана информация по отношение на нормативната база и регулаторни практики във връзка с бъдещите си съвместни действия по отношение на сектор „Телекомуникации” и прилагането на разпоредбите на “Закона за електронните съобщения”, както и провеждането на дискусии на теми от взаимен интерес.
През този период служители на КЗК взеха участие в регулярно провежданите срещи на междуведомствените групи, свързани с подготовката на България за присъединяване към ЕС, а също и в заседанията на Националния статистически съвет към Председателя на Националния статистически институт и заседанията на Съвет за защита на интелектуалната собственост. 

Представители на Комисията, и по-специално служитили от новосформираните дирекции “Обществени поръчки” и “Концесии и държавни помощи” взеха участие в семинари на тема “Новата законодателна рамка на Европейския съюз в областта на обществените поръчки и предложения за поправки в българския закон за обществени поръчки”, организирани от Агенцията по обществените поръчки .
ХІІІ. ЕВРОПЕЙСКА ИНТЕГРАЦИЯ
След подписване на Договора за присъединяване на Република България към ЕС Комисията за защита на конкуренцията получи статут на “активен наблюдател” в заседания на комитети и работни групи към институциите на ЕС.  
Основен партньор на КЗК е ГД “Конкуренция” на Европейската комисия. 

За периода 01.01-31.12.2006 г. КЗК участва в 26 заседания на работни групи към Европейската мрежа по конкуренция и работни групи към Съвета на ЕС в публичното представяне на предварителни данни от проучвания в енергийния сектор и в Срещата на държавните експерти по концинтрации в Брюксел, Белгия.
През месец септември 2006 г. председателят на КЗК участва в най-високия форум на Европейската мрежа по конкуренция-  ежегодната среща на ръководителите на националните органи по конкуренция на страните-членки на ЕС и ЕК. По време на срещата бяха дискутирани актуални теми свързани с новите приоритети в политиката на конкуренция за 2006 и 2007г.

Като водещо ведомство на работна група 6 “Политика на конкуренцията” (заедно с Министерството на финансите)  през периода 1.01- 31.12.2006 г. КЗК изготви редица материали, свързани с напредъка на България в изпълнение на поетите в хода на преговорите задължения, както и проекти на позиции за заседания на институциите на ЕС.

През периода 55 експерта от КЗК взеха участие в 6 срещи организирани от бюро TAIEX на ЕК.

В края на 2006 г. 4 експерта от Комисията бяха на работно посещение в Италианския орган по конкуренция в рамките на проект по програма ФАР “Подготовка на България за пряко приложение на acquis”, а други посетиха  компетентните в областта на защитата на интелектуалната собственост ведомства  в Германия. 

ХІV. МЕЖДУНАРОДНО СЪТРУДНИЧЕСТВО
През 2006 г. КЗК активизира своите контакти с международни специализирани организации и национални органи за защита на конкуренцията. 

КЗК, която е член на Международната мрежа по конкуренция (International Competition Network - ICN), участва и даде своя принос в общите усилия за повишаване на ефективността на политика на конкуренция в глобален план.

Традиционно е сътрудничеството на КЗК с Организацията за икономическо сътрудничество и развитие /ОИСР/. През 2006 г. 10 представители на Комисията участваха в 7 срещи-семинари, организирани от ОИСР за обмяна на опит. В рамките на тези форуми се осъществява активно сътрудничество на страните от Югоизточна Европа. КЗК има принос и в подготовката на материали за изследване на Инвестиционната харта към Пакта за стабилност за Югоизточна Европа. 

 През периода КЗК подписа меморандуми за разбирателство и сътрудничество с органите по конкуренция на Македония, Кипър, Румъния и започна изпълнението им. 

Продължи ползотворното сътрудничество в областта на антимонополната политика между България и Руската Федерация. Двама представители на КЗК посетиха Федералната антимонополна служба на Русия.

За утвърждаване ролята на КЗК и укрепване на административния й капацитет допринесе и участието на нейни представители в редица международни форуми, конференции и семинари. 
На 9 ноември 2006 г. Комисията за защита на конкуренцията бе домакин на първия Ден на конкуренцията в България. Ръководители на 16 национални ведомства по конкуренция, от които – 8 страни-членки на ЕС уважиха събитието. В конференцията участваха 148 представители на институции, бизнес и потребителски организации, на юридическата общност, висши учебни заведения и др. 

ХV. ВРЪЗКИ С ОБЩЕСТВЕНОСТТА И ИНФОРМАЦИОННО ОСИГУРЯВАНЕ НА МЕДИИТЕ

Комисията осигурява информация за обществеността и медиите относно дейността си на принципа на пълна прозрачност.

Комисията се стреми да отговаря адекватно на журналистическия интерес на представителите на медиите. 

За всяко обявено решение се изготвя прессъобщение, което се разпраща по електронната поща и по факса до всички основни национални медии – осемнадесет вестника и списания, седем телевизии, четири радиа, дванадесет информационни агенции. Прессъобщенията се публикуват и в официалната Интернет страница на комисията.

Едно от най-важните събития, които КЗК организира през изминалата година, е международната конференция „Ден на конкуренцията”. Във връзка с това, представители на Комисията участваха в общо дванадесет предавания в електронни медии, пет от тях - телевизионни и седем радиопредавания.  Събитието беше отразено от шест печатни издания и седем информационни агенции.

През 2006 г.
представители на КЗК са били интервюирани от някои от най-авторитетните печатни издания, телевизии и информационни агенции, сред които в.”Капитал”, в. „24 часа”, в.„Банкер”, в.”Дневник”, в. „ComputerWorld”, сп.“ТЕМА”, сп. „ BusinessWeek”, както и Българска Национална Телевизия, телевизия „Европа”, радио „Дарик”, Българско Национално Радио, “Info Radio”, портал „Европа”, Национален портал за интелектуална собственост и т.н.

Все по-често в специализираната икономическа преса се публикуват анализи на решения на КЗК, свързани с установяване на злоупотреби с господстващо положение на пазара, на картелни споразумения или на концентрации. По този начи широки кръгове от обществеността се запознават с правилата за поведение на участниците на пазара и с ролята на КЗК.

Ежедневно в КЗК се изработва вътрешен електронен информационен бюлетин с преглед на най-важните икономически теми на деня в медиите. Този бюлетин съдържа и полезна информация относно предприемани от страна на участниците на пазара действия, които пораждат съмнения за нарушения на ЗЗК. По този начин се улеснява работата на служителите, които докладват на комисията предложения за образуване на производства по собствена инициатива.

Библиотеката на комисията е общодостъпна за всяко заинтересувано лице, което желае да се запознае както с практиката на КЗК, така и с редовно обновявания библиотечен фонд, който е един от най-богатите на литература по право на конкуренцията в страната. 

Всяка година комисията издава периодичен информационен бюлетин, отразяващ дейността й по прилагането на Закона за защита на конкуренцията и Закона за държавните помощи. През 2006 г. КЗК издаде бюлетин с приложен диск, съдържащ практика й за годината.

Интернет страница

Комисията отдава важно значение на поддържане на  диалога с обществеността чрез информацията, публикувана в нейната официална  интернет страница.
От изключително значение за комисията са постъпващите мнения и сигнали от физически и юридически лица чрез създадената специално за това рубрика.
Във връзка с новите правомощия от 01.07.2006 г. КЗК създаде две нови рубрики на сайта–«Обществени поръчки» и «Концесии» с  полезна информация.
Ежедневно комисията обогатява заглавната си страница с новини, отразяващи работата й по прилагането на ЗЗК, ЗОП и ЗК. На електронната  страницата на Комисията, непосредствено след изготвянето им, се публикуват и всички постановени от комисията решения. 
КЗК продължи и през 2006 г. практиката си да отразява съобщенията за предстоящи концентрации, във връзка с които всяко заинтересувано лице може да изрази своето  писмено становище, подкрепено със съответните доказателства относно планираната сделка. 

В съответствие с правителствената Програма за изпълнение на Стратегията за прозрачно управление и за превенция и противодействие на корупцията, през 2006 г. Комисията за защита на конкуренцията откри рубрика “Антикорупция” и е-mail: anticorruption@cpc.bg . По този начин изгради работещи механизми за прилагане принципите на прозрачност, откритост и взаимодействие. Беше открит безплатен денонощен телефон, на които могат да бъдат подавани сигнали за корупция.
ХVІ. ФИНАНСОВ ОТЧЕТ

Бюджета на КЗК бе утвърден с ПМС №14/31.01.2006 год., в размер на 1 854 604 лева, като допълнително за обучение на административните структури бяха преведени 1 700 лв. 

Във връзка с промяна в дейността на КЗК и обособяване на две нови  дирекции /обществени поръчки и концесии /, в сила от 1.07.2006 г. на основание чл.34 ал.1 и ал.2 от Закона за устройство на държавния бюджет, Министерството на финансите извърши корекция по бюджета на КЗК като завиши разходната част със сумата от 188 936 лв. и увеличение на персонала с 40 бр. В края на 2006 г. след корекции, бюджета на КЗК е в размер на 2 560 289 лева.

Към 31.12.2006 г. са усвоени 2 415 781 лева, което представлява 94.36 % от планирания бюджет за 2006 год.    

Приходите, събрани  в КЗК за 2006 год. са в размер на 3 219 545 лева, като от държавни такси сумата възлиза на 2 412 906 лв., а от глоби, санкции и наказателни лихви - 805 831 лева., други неданъчни - 808 лева, при план 460 000 лева.

Ръководството на КЗК е провеждало политика на целесъобразност, законосъобразност и режим на икономии при изпълнението на бюджета за 2005 г.   
ХVІІІ. ПО-НАТАТЪШНО ПОДОБРЯВАНЕ НА ДЕЙНОСТТА НА КОМИСИЯТА И ПРИОРИТЕТИ ЗА 2007 г. 

1. Подобряване на административния капацитет

След 1.01.2007 г. КЗК пряко ще прилага чл. 81 и чл. 82 от ДЕО. Това изисква високо ниво на експертни знания не само за националното право и практика, но и задълбочено познание на acquis и юриспруденцията на Европейския съюз. Това безспорно налага КЗК да продължи да работи за повишаване на професионалните знания на състава в областта на конкурентното законодателство.

Както беше посочено вече в т. ХІІІ и т. ХІV от настоящия доклад, през периода бяха осъществени работни посещения  на експертно ниво в няколко национални органа по конкуренция, ГД „Конкуренция” и в рамките на Международната мрежа по конкуренция, където беше дискутирана въпроси, свързани с правната уредба на ЕС за хоризонтални и вертикални споразумения, програмата за освобождаване от санкции и други теми от важно значение за правилното прилагане на Европейското законодателство в областта на конкуренцията. Представител на Комисията взе активно участие в обсъжданията и подготовката на изготвяния проект на националните органи по кокуренция   за изработване на общ модел за прилагане на програмата за  освобождаване и намаляване на санкциите на участници в картелни споразумения, включващ както материални, таки и процесуални препоръки към страните-членки на ЕС.

Представители на Комисията взеха участие в редица международни семинари и конференции. 

Установени са и директни неформални контакти с експерти от ведомствата по конкуренция на страните членки. 

Има установени преки контакти със служители от конкурентните ведомства на Унгария, Италия, Швеция, Холандия, Румъния, Германия и др.

Експерти от дирекция “Антитръст” активно използват предоставената възможност  за консултиране на ведомства по конкуренция с по- малък опит  по пилотния проект на международната мрежа по конкуренция ICN. 

Усъвършенстването на професионалната квалификация на състава на КЗК и съдиите ще е основна цел на туининг проекта по програма ФАР 2004 “Подготовка на КЗК за пряко приложение на acquis в областта на конкуренцията и за съвместна работа с ЕК”, които предстои да стартира до края на 2006. 
През периода, във връзка с влизането в сила на новия Закон за концесиите и Закона за изменение и допълнение на Закона за обществените поръчки, административния капацитет на Комисията беше увеличен с общо 40 бройки.

2. Приоритети за 2007 г.

Приоритетите в дейността на КЗК през 2007 г. се определят от общите приоритети за развитие на икономиката, приети от правителството и Народното събрание на Република България, а също и необходимостта от прякото прилагане на Европейското законодателство след присъединяването на България като пълноправен член на Европейския съюз.  

В тази връзка Комисията определя следните приоритети на дейността си през 2007 година:

- осигуряването на ефективност в дейността на КЗК за пряко приложение на европейското право в областта на конкуренцията след пълноправното членство на България в ЕС;

- осигуряване на ефективност на Комисията в рамките на работата и  с Европейската Комисия и органите на държавите-членки в рамките на European Competition Network (ECN);

- активно популяризиране сред обществото и бизнеса на правилата, произтичащи от конкурентното законодателство и практиката на ЕК и КЗК по неговото прилагане;

- повишаване ефективността при осъществяване на правомощието на КЗК за принудително събиране на доказателства въз основа на чл.41 а от ЗЗК и борбата с т.н. „картелни споразумения” като цяло;

- осигуряване на ефективно и бързо производство по прилагане на разпоредбите на Закона за обществените поръчки и Закона за концесиите.

� В гази бройка, за целите на този отчет,са включени и всички производства, образувани по чл. 7, ал. 1, т. 7 от ЗЗК- по искане на органи на държавна власт за становище на КЗК по проекти на нормативни актове, вкл. и когато в становището си КЗК се е произнесла за тяхното (на нормативните актове) съответствие със ЗЗК и ЗДП, тъй като основанието за образуването им е разпоредба на ЗЗК, а също и всички други производства, в които е имало искане за произнасяне и по ЗДП.  


� В тази бройка също са включени посочените по-горе преписки по ЗЗК и ЗДП


� Четири от тези производства са образувани по молби, съдържащи и други искания по ЗЗК


� В три от тях КЗК се е произнесла и по други текстове на закона


� 13 от образуваните производства съдържат искане за установяване на нарушение и/или по 2 по чл. 2, ал.1,т.2, чл. 9, чл. 30 и следващите от ЗЗК.


� следва да се има предвид, че с част  от тези решения КЗК се е произнесла за наличието или липсата на нарушения и по други разпоредби на ЗЗК, както и че 4 от решенията КЗК едновременно е установила нарушение по чл. 18 и липса на нарушение по чл. 18 (напр. по отношение на друг ответник, или на някоя от точките на същата разпоредба) . Поради това сбора на решенията, разбити по основания по-долу не отговаря на посочените общо 27 броя решения


� Четири от решенията са постановени във връзка с образувани производства в края на 2005 г. и по две от преписките КЗК се е произнесла с едно решение, тъй като образуваните по тях производства са обединени.


� Не са включени нотифицираните сделки, които не представляват концентрация по смисъла на ЗЗК или които не попадат в обхвата на чл.24, ал.1 от ЗЗК / общо 5 броя/.


� Дванадесет от тези производства са по молби, съдържащи твърдения и за извършени нарушения по чл. 9, чл. 18, чл. 2, ал. 1,т. 2, чл. 24 от ЗЗК


� Следва да се има предвид, че голяма част от решенията съдържат произнасяне на КЗК по няколко текста от Глава седма “Нелоялна конкуренция” на ЗЗК, както и по други разпоредби на закона, поради което част от тези решения са отчетени и в разделите на този отчет, които касаят други глави от ЗЗК. Поради това, с едно и също решение се установява както липса, така и наличие на извършено нарушение. 


� В някои случаи с едно и също решение са наложени повече от една имуществена санкция, или е наложена санкция за определено действие, а за друго действие е установена липса на нарушение.


� 7 от тези производства са по молби, съдържащи твърдения и за извършени нарушения и/или по чл. 9, чл. 18, чл. 30 и чл. 2, ал. 1,т. 2 от ЗЗК


� Следва да се има предвид, че голяма част от решенията съдържат произнасяне на КЗК и по други искания по ЗЗК


� Една част от тях са свързани с искания КЗК да се произнесе за съответствието на актовете едновременно със ЗЗК и ЗДП

